তবে ব্যক্তি রবীন্দ্রনাথের বাইরেও রবীন্দ্রনাথের সৃজনসম্ভার নিয়েও বেশ কিছু রচনা সংকলিত হয়েছে এই বইয়ে। মোট ছেচল্লিশটি নিবন্ধের মধ্যে কয়েকটি রচনা রবীন্দ্রনাথের জীবিতকালেই প্রকাশিত হয়েছিল 'প্রবাসী' 'দেশ' প্রমুখ পত্রিকায়। বাকি লেখাগুলি রবীন্দ্র-প্রয়াণ পরবর্তী সময়ে লেখা, যা প্রকাশিত হয়েছিল 'ভারতবর্ষ', 'দেশ', 'আনন্দবাজার' ইত্যাদি খ্যাত পত্র-পত্রিকায়। উল্লেখ করা যেতে পারে আনন্দবাজার পত্রিকার ছোটদের পাতার সম্পাদক বিমল ঘোষ (মৌমাছি) একসময় নিয়মিত ক্ষিতিমোহন সেনকে আমন্ত্রণ করে তাঁর বিভাগে লিখিয়েছেন। ছোটদের জন্য তাঁর রবীন্দ্রনাথ-বিষয়ক কিছু লেখাও স্থান পেয়েছে এই সংকলনে। স্বল্প পরিসরে রবীন্দ্রজীবনের মহত্বকে ছোটদের কাছে তুলে ধরায় এই রচনাগুলির গুরুত্ব অস্বীকার করা যায় না।